Hoe om mikrostres te identifiseer en verban - WelstandWelstand
Tuis / Advies / Hoe om mikrostres te identifiseer en verban
Die verlies van ʼn geliefde, verandering van werk, trek na ʼn nuwe huis – dis almal ongetwyfel stresvolle gebeurtenisse waarvan ons verwag dat dit ons emosies sal laat ontspoor. Selfsorg en empatie van ander los dikwels hierdie stressors op, of verlig hulle minstens.
Dan is daar langtermynstres: ʼn intense werk met aanhoudende spertye wat gehaal moet word, ʼn onbevredigende verhouding, of voortdurende geldprobleme. ʼn Bietjie selfondersoek en ʼn doelbewuste keuse om veranderinge aan te bring gaan ver om langtermynstressors op te los.
Maar wat van die kleiner, alledaagse oomblikke van stres wat ons teenkom? Besef ons regtig hoe hulle ons kan affekteer?
Almal van ons ondervind daagliks klein stresaanvalletjies wat professor Rob Cross, medeoeuteur van The Hidden Power of Social Networks, en sy akademiese span “mikrostres” noem. En dit kom uit bronne waaraan mens nooit eers dink nie.
As ons mikrostres op sy eie beskou, is dit klein irritasies. En tog, as hulle akkumuleer, kan hulle ʼn beduidende impak op ons geestesgesondheid hê.
Die navorsers Allen D Kanner, James C Coyne, Catherine Schaefer en Richard S Lazarus, skryf hierdie impak aan twee faktore toe: selfoordeel, en ʼn gebrek aan eksterne empatie.
As jy ʼn noemenswaardige lewensgebeurtenis ondervind, ondersteun jou kollegas en geliefdes jou. As jy egter jou sleutels verloor, laat is vir ʼn vergadering, of jou kind gooi sy kos uit, is mense nie simpatiek nie. En boonop is jy meer geneigd om jouself “kras” te beoordeel vir hierdie foute – Jy’s lomp, jy’s nie stiptelik nie, jy’s swak.
Mikrostres strek van persoonlike ongerief soos om ʼn belangrike verjaarsdag te vergeet tot chroniese interpersoonlike haakplekkies by die werk. Voorbeelde hiervan sluit in onvoorspelbare gedrag deur ʼn persoon in ʼn gesagsposisie en druk om doelwitte buite jou persoonlike waardes na te jaag.
ʼn Studie wat in die Journal of Behavioral Medicine gepubliseer is, het bevind dat mikrostres ʼn groter impak op sielkundige simptome het as groot lewensgebeure.
“Die probleem is dat ons mikrostres as ʼn normale deel van die dag begin aanvaar het,” verduidelik Cross. “Ons erken hulle skaars, maar kumulatief takel hulle ons af.”
Die tradisionele advies oor hoe om stres te hanteer, is nie bruikbaar nie omdat mikrostres so diep – en onsigbaar – deel van ons lewens is. So, wat kan mens doen?
Cross se span se werk bied drie belowende benaderings:
Druk die stopknoppie
As jy voel die ergernis begin opbou, doen besliste stappe om te ontlaai – druk die stopknoppie, maak die rekenaar toe en doen iets wat selfbevestigend en meevoerend is. Ons stressors lyk dikwels anders nadat ons ʼn kans gehad het om ons van die druk van angstigheid of defensiwiteit te distansieer.
Isoleer twee of drie stressors en tree teen hulle op
Daarna moet jy twee of drie van die prominentste mikrostressors identifiseer wat jou op daardie oomblik frustreer. Delf diep om vas te stel hoekom hierdie stressors hierdie effek op jou het. Praat met mense in jou netwerk wat jy vertrou om jou te help om uit te pak oor alles wat jou werklik pla, of om jou stressors in ʼn ander lig te sien. ʼn Nuwe perspektief kan jou help om direk by die bron van die stressor uit te kom, byvoorbeeld deur weerstand te bied teen onredelike eise of disfunksionele gedrag, of deur die versterking van die netwerk van mense wat ons kan help om ons teen negatiewe interaksie te verskans.
Distansieer of diskonnekteer jou van mense of aktiwiteite wat stres veroorsaak
Mens kan op persoonlike en professionele vlak verstrengel raak met mense wat jou gereeld emosioneel gedreineer laat voel. Staan ʼn treetjie terug en evalueer die verhoudings in jou lewe waaroor jy beheer het – en probeer afstand kry van dié wat meer stres as vreugde skep. Cross sê dat stresveroorsakende verhoudings nie net negatief of toksies is nie. Dit kan mense wees wat aangenaam is om tyd mee deur te bring maar wat onproduktiewe gedrag veroorsaak (“Kom, ons kan daardie projek môre klaarmaak, vanaand bekyk ons daardie nuwe restourant!”). Of hulle kan dié wees wat ons gereeld in die steek laat omdat hulle nie gelewer het wat hulle belowe het nie (“Ek het nie die verslag klaargemaak nie, kom ek gee jou my notas dan kan jy dit self verder vat…”).
Mikrostres is gereeld deel van ons dag en ons dink kwalik aan hoe dit ons affekteer, maar dit hoop op. Dit kan momenteel as ʼn uitdaging voorkom, maar die nagevolge van die hantering daarvan kan nog vir ure of dae draal.